CELEX: 32018D0321(01)
Language: el
Date: 2018-03-14 00:00:00
Title: Απόφαση της Επιτροπής, της 14ης Μαρτίου 2018, σχετικά με τον μηχανισμό για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στον μηχανισμό για τους πρόσφυγες στην Τουρκία

21.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Μαρτίου 2018
   σχετικά με τον μηχανισμό για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στον μηχανισμό για τους πρόσφυγες στην Τουρκία
   (2018/C 106/05)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 210 παράγραφος 2 και το άρθρο 214 παράγραφος 6,
   Εκτιμώντας τα ακόλουθα:
   
               (1)
            
            
               Στο σημείο 6 της δήλωσης ΕΕ-Τουρκίας («η δήλωση»), της 18ης Μαρτίου 2016, αναφέρεται ότι η Ένωση θα κινητοποιήσει χρηματοδότηση για τον μηχανισμό ύψους 3 000 000 000 EUR μέχρι το τέλος του 2018, μόλις θα έχει σχεδόν χρησιμοποιηθεί πλήρως το ποσό ύψους 3 000 000 000 EUR που είχε αρχικά εγκριθεί βάσει του μηχανισμού για τους πρόσφυγες στην Τουρκία (εφεξής «ο μηχανισμός») και με την προϋπόθεση ότι πληρούνται οι σχετικές προϋποθέσεις.
            
         
               (2)
            
            
               Οι εκπρόσωποι των κυβερνήσεων των κρατών μελών συνέταξαν στις 3 Φεβρουαρίου 2016«κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τον Μηχανισμό για τους Πρόσφυγες στην Τουρκία μεταξύ των κρατών μελών της ΕΕ και της Επιτροπής» (εφεξής «κοινή αντίληψη»).
            
         
               (3)
            
            
               Η Επιτροπή επισημαίνει ότι η κατανομή των συνεισφορών για την πρώτη δόση ήταν 1 000 000 000 EUR από τον προϋπολογισμό της Ένωσης και 2 000 000 000 EUR από τα κράτη μέλη. Κρίνει ότι για τη δεύτερη δόση πρέπει να ισχύσει η ίδια κατανομή για την περίοδο 2018-2019.
            
         
               (4)
            
            
               Η σταδιακή χορήγηση της βοήθειας εξαρτάται από τη συνεχιζόμενη υλοποίηση της αντίληψης μεταξύ της Ευρωπαϊκής Ένωσης και της Δημοκρατίας της Τουρκίας, προκειμένου να εντείνουν τη συνεργασία τους για τη στήριξη των προσώπων που βρίσκονται υπό καθεστώς προσωρινής προστασίας και για τη διαχείριση της μετανάστευσης, σε μια συντονισμένη προσπάθεια αντιμετώπισης της κρίσης.
            
         
               (5)
            
            
               Οι μεμονωμένες χρηματοδοτικές συνεισφορές των κρατών μελών πρέπει να συμπεριληφθούν στον προϋπολογισμό της Ένωσης ως εξωτερικά έσοδα ειδικού προορισμού, σύμφωνα με το άρθρο 21 παράγραφος 2 στοιχείο β) του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (1). Δεδομένου ότι η Επιτροπή είναι η μόνη υπεύθυνη για την εκτέλεση του προϋπολογισμού της Ένωσης σύμφωνα με το άρθρο 317 της Συνθήκης, θα πρέπει να λάβει, εξ ονόματος της Ένωσης, τις κοινοποιήσεις των πιστοποιητικών συνεισφοράς εκ μέρους των κρατών μελών. Τα εν λόγω πιστοποιητικά συνεισφοράς εκφρασμένα σε ευρώ επιτρέπουν στην Επιτροπή να διαθέσει τις σχετικές πιστώσεις ανάληψης υποχρεώσεων μόλις παραλάβει το εν λόγω πιστοποιητικό, σύμφωνα με το άρθρο 7 παράγραφος 2 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής (2). Κάθε πιστοποιητικό συνεισφοράς πρέπει να βασίζεται σε ενιαίο πρότυπο που επιτρέπει την αναπροσαρμογή, εφόσον απαιτείται, σε ειδικές ανάγκες.
            
         
               (6)
            
            
               Οι αποφάσεις σχετικά με την παροχή ανθρωπιστικής βοήθειας και οι σχετικές ενέργειες θα υλοποιηθούν σύμφωνα με τον κανονισμό (ΕΚ) αριθ. 1257/96 του Συμβουλίου (3) και σύμφωνα με τις αρχές που διατυπώνονται στην ευρωπαϊκή κοινή αντίληψη για την ανθρωπιστική βοήθεια (4).
            
         
               (7)
            
            
               Για τους ανωτέρω λόγους είναι αναγκαίο να τροποποιηθεί αναλόγως η απόφαση C(2015) 9500 της Επιτροπής,
            
         ΑΠΟΦΑΣΙΖΕΙ:
   Άρθρο 1
   Η απόφαση C(2015) 9500 της Επιτροπής τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Η παρούσα απόφαση θεσπίζει συντονιστικό μηχανισμό —τον μηχανισμό για τους πρόσφυγες στην Τουρκία (εφεξής “ο μηχανισμός”)— με σκοπό την παροχή βοήθειας στην Τουρκία για την αντιμετώπιση των άμεσων ανθρωπιστικών και αναπτυξιακών αναγκών των προσφύγων και των ατόμων που δικαιούνται επικουρική προστασία και των κοινοτήτων υποδοχής τους, των εθνικών και των τοπικών αρχών για τη διαχείριση και την αντιμετώπιση των επιπτώσεων της εισροής προσφύγων και ατόμων που δικαιούνται επικουρική προστασία.».
            
         
               2)
            
            
               Στο άρθρο 2, η παράγραφος 2 αντικαθίσταται από το ακόλουθο κείμενο:
               «2. Ο ειδικός στόχος του μηχανισμού είναι να αυξηθεί η αποτελεσματικότητα και η συμπληρωματικότητα της στήριξης που παρέχεται στους πρόσφυγες και στα άτομα που δικαιούνται επικουρική προστασία και στις κοινότητες υποδοχής τους, στις εθνικές και τις τοπικές αρχές για τη διαχείριση και την αντιμετώπιση των επιπτώσεων της εισροής προσφύγων και των ατόμων που δικαιούνται επικουρική προστασία.».
            
         
               3)
            
            
               Στο άρθρο 4, οι παράγραφοι 1 και 2 αντικαθίστανται από το ακόλουθο κείμενο:
               
                           «1.
                        
                        
                           Ο μηχανισμός συντονίζει κονδύλι ύψους 3 000 000 000 EUR για το διάστημα 2016-2017 και πρόσθετο κονδύλι ύψους 3 000 000 000 EUR για το διάστημα 2018-2019.
                           
                              Συνεισφορά από τον προϋπολογισμό της ΕΕ
                           
                        
                     
                           2.
                        
                        
                           Από τα αντίστοιχα συνολικά κονδύλια των 3 000 000 000 EUR για το διάστημα 2016-2017 και για το διάστημα 2018-2019, ποσό 1 000 000 000 EUR χορηγείται από τον προϋπολογισμό της ΕΕ, με την επιφύλαξη μεταγενέστερων επιμέρους αποφάσεων χρηματοδότησης σύμφωνα με το άρθρο 84 παράγραφος 2 του κανονισμού (ΕΕ, Ευρατόμ) αριθ. 966/2012 και σύμφωνα με τους δημοσιονομικούς κανόνες και τις απαιτήσεις της αντίστοιχης βασικής πράξης.».
                        
                     
         
               4)
            
            
               Στο άρθρο 4 προστίθεται παράγραφος 4 με το εξής κείμενο:
               
                           «4.
                        
                        
                           Τα κράτη μέλη διαθέτουν ποσό 2 000 000 000 EUR για το διάστημα 2018-2019 με βάση την κατανομή των συνεισφορών σύμφωνα με την κλείδα ακαθάριστου εθνικού εισοδήματος (ΑΕΕ) [βάσει του προϋπολογισμού της Ευρωπαϊκής Ένωσης του 2018].».
                        
                     
         
               5)
            
            
               Στο άρθρο 5 παράγραφος 1, το σημείο iv) αντικαθίσταται από το ακόλουθο κείμενο:
               
                           «iv)
                        
                        
                           παρακολουθεί τις συνεισφορές των κρατών μελών, σύμφωνα με το χρονοδιάγραμμα συνεισφοράς που προβλέπεται στο πιστοποιητικό συνεισφοράς κάθε κράτους μέλους.».
                        
                     
         
               6)
            
            
               Στο άρθρο 8, η παράγραφος 3 αντικαθίσταται από το ακόλουθο κείμενο:
               «3. Η Επιτροπή, σε πλήρη συντονισμό με τα κράτη μέλη, διενεργεί αξιολόγηση της πρώτης δόσης του μηχανισμού έως τις 31 Δεκεμβρίου 2021 και της δεύτερης δόσης έως τις 31 Δεκεμβρίου 2023.»
            
         
               7)
            
            
               Στο άρθρο 9, η παράγραφος 1 αντικαθίσταται από το ακόλουθο κείμενο:
               
                           «1.
                        
                        
                           Ο παρών μηχανισμός θεσπίζεται από την 1η Ιανουαρίου 2016 για χρηματοδοτικές συνεισφορές υπαγόμενες στα οικονομικά έτη 2016 και 2017 και για χρηματοδοτικές συνεισφορές υπαγόμενες στα οικονομικά έτη 2018 και 2019. Η διαχείρισή του θα γίνεται βάσει των συνεισφορών των κρατών μελών και του χρονοδιαγράμματος των συνεισφορών, το οποίο αποστέλλεται στην Επιτροπή και επιβεβαιώνεται από την Επιτροπή.».
                        
                     
         Άρθρο 2
   1.   Η παρούσα απόφαση αρχίζει να ισχύει την ημέρα της έκδοσής της.
   2.   Δημοσιεύεται στην Επίσημη Εφημερίδα.
   
      Βρυξέλλες, 14 Μαρτίου 2018.
      
         
            Για την Επιτροπή
         
         Johannes HAHN
         
            Μέλος της Επιτροπής
         
      
   
   
      (1)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (2)  ΕΕ L 362 της 31.12.2012, σ. 1.
   
      (3)  Κανονισμός (ΕΚ) αριθ. 1257/96 του Συμβουλίου, της 20ής Ιουνίου 1996, σχετικά με την ανθρωπιστική βοήθεια (ΕΕ L 163 της 2.7.1996, σ. 1).
   
      (4)  Κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής — «Η ευρωπαϊκή κοινή αντίληψη για την ανθρωπιστική βοήθεια» (ΕΕ C 25 της 30.1.2008, σ. 1).
   
      ΑΙΤΙΟΛΟΓΙΚΗ ΕΚΘΕΣΗ
      Έκδοση της απόφασης της Επιτροπής σχετικά με τον μηχανισμό για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στη Διευκόλυνση για τους πρόσφυγες στην Τουρκία
      Ο μηχανισμός για τους πρόσφυγες στην Τουρκία συστάθηκε το 2015 ως ισχυρή απόδειξη της δέσμευσης της ΕΕ να υποστηρίξει τους πρόσφυγες στην Τουρκία. Συνδύαζε ανθρωπιστική και μη βοήθεια προς την Τουρκία στις προσπάθειες που καταβάλλει στην υποδοχή προσφύγων. Η πρώτη δόση χρηματοδότησης βάσει του μηχανισμού ανερχόταν σε 3 δισεκατ. EUR για το 2016 και το 2017.
      Η κινητοποίηση της πρώτης δόσης του μηχανισμού για τους πρόσφυγες στην Τουρκία υπήρξε επιτυχής. Το πλήρες επιχειρησιακό κονδύλιο των 3 δισεκατ. EUR προγραμματίσθηκε, δεσμεύθηκε και διατέθηκε μέσω συμβάσεων σε διάστημα 21 μηνών μετά τη δήλωση ΕΕ-Τουρκίας τον Μάρτιο του 2016. Η 2η ετήσια έκθεση για τον μηχανισμό (1) περιέχει λεπτομερή στοιχεία για όσα επιτεύχθηκαν και για την υλοποίηση συνολικά 72 έργων. Στην έκθεση επιβεβαιώνονται απτά αποτελέσματα. Μεταξύ αυτών είναι η διάθεση μηνιαίας εισοδηματικής στήριξης σε σχεδόν 1,2 εκατομμύρια από τους πλέον ευάλωτους πρόσφυγες με μηνιαίες καταβολές μετρητών από το κοινωνικό δίχτυ ασφαλείας έκτακτης ανάγκης· η εκμάθηση της τουρκικής γλώσσας σε 312 000 προσφυγόπουλα και η παροχή εκπαιδευτικού υλικού σε 500 000 σπουδαστές· και η παροχή πρωτοβάθμιας υγειονομικής περίθαλψης σε σχεδόν 764 000 πρόσφυγες και ο εμβολιασμός περισσότερων από 217 000 βρεφών Σύρων. Η διακυβέρνηση του μηχανισμού επέτρεψε επίσης την εταιρική προσέγγιση μεταξύ της ΕΕ και των κρατών μελών, η δε κοινή διακυβέρνηση δεν θα ήταν δυνατή εάν η χρηματοδότηση προερχόταν αποκλειστικά από τον προϋπολογισμό της ΕΕ.
      Η ΕΕ έχει μεγάλο συμφέρον να συνεχίσει ό,τι αποδείχθηκε ότι λειτουργεί καλά. Η παρούσα απόφαση της Επιτροπής εκπονήθηκε, επομένως, με σκοπό να διασφαλισθεί η συνέχιση του αξιόλογου έργου του μηχανισμού, όπως καθορίσθηκε στη δήλωση ΕΕ-Τουρκίας.
      Με τη δήλωση ΕΕ-Τουρκίας επιβεβαιώθηκε ότι η ΕΕ θα κινητοποιήσει πρόσθετο ποσό ύψους 3 δισεκατ. EUR για τον μηχανισμό έως τα τέλη του 2018, εφόσον πληρούνται οι σχετικές προϋποθέσεις. Για να διασφαλισθεί η συνέχεια των έργων του μηχανισμού και για να μην διακοπεί η στήριξη των προσφύγων, απαιτείται συνεπώς απόφαση για πρόσθετη χρηματοδότηση. Συνεπώς, η Επιτροπή εκδίδει απόφαση για δεύτερη δόση ύψους 3 δισεκατ. EUR για τον μηχανισμό για τους πρόσφυγες στην Τουρκία. Τα κονδύλια που κινητοποιήθηκαν το 2016 και το 2017 βάσει του μηχανισμού απαρτίζονταν από έως 1 δισεκατ. EUR από τον προϋπολογισμό της ΕΕ και από 2 δισεκατ. EUR από τις συνεισφορές των κρατών μελών ως εξωτερικά έσοδα για ειδικό προορισμό. Προτείνεται να συνεχισθεί αυτή η ρύθμιση για το 2018 και το 2019. Η συγκεκριμένη κατανομή εξασφαλίζει επαρκή περιθώρια στον προϋπολογισμό της ΕΕ για την αντιμετώπιση έκτακτων καταστάσεων και απρόσμενων κρίσεων μέχρι το τέλος του τρέχοντος πολυετούς δημοσιονομικού πλαισίου, ιδίως σε ό,τι αφορά τη μετανάστευση.
      Η κινητοποίηση των συνεισφορών των κρατών μελών στον μηχανισμό για το 2016 και το 2017 πραγματοποιήθηκε μετά την κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τον Μηχανισμό για τους Πρόσφυγες στην Τουρκία από την Επιτροπή και τους εκπροσώπους των κυβερνήσεων των 28 κρατών μελών (2). Η δομή διακυβέρνησης του μηχανισμού, πυρήνας του οποίου είναι μια επιτροπή στην οποία ψηφίζουν όλα τα κράτη μέλη και συμμετέχει η Τουρκία με συμβουλευτική ιδιότητα, αποδείχθηκε πολύ αποτελεσματική. Εάν η δεύτερη δόση προερχόταν μόνον από τη συνεισφορά από τον προϋπολογισμό της ΕΕ, θα εφαρμόζονταν οι συνήθεις κανόνες της ΕΕ και τα κράτη μέλη θα αποκλείονταν από τη διακυβέρνηση του μηχανισμού. Η Επιτροπή καλεί τα κράτη μέλη να ορίσουν παρόμοια ρύθμιση για τα έτη 2018 και 2019, με ατομικές χρηματοδοτικές συνεισφορές των κρατών μελών για να περιληφθούν στον προϋπολογισμό της Ένωσης ως εξωτερικά έσοδα για ειδικό προορισμό, όπως συνέβη και με την πρώτη δόση.
      
         (1)  Ανακοίνωση COM(2018) 91 της Επιτροπής, της 13ης Μαρτίου 2018.
      
         (2)  Κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τον Μηχανισμό για τους Πρόσφυγες στην Τουρκία της Επιτροπής και των εκπροσώπων των κυβερνήσεων των 28 κρατών μελών, της 5ης Φεβρουαρίου 2016.